“Oʻzcharmsanoat” uyushmasi aʼzolari -tashkilotlar uchun soliq va bojxona imtiyozlari va preferensiyalarini qoʻllash tartibi toʻgʻrisidagi nizomni tasdiqlash haqida
(resolution, 2021-07-28)

Oʻzbekiston Respublikasi Prezidentining 2018-yil 3-maydagi PQ-3693-son “Charm-poyabzal va moʻynachilik sohalarini rivojlantirish va eksport salohiyatini oshirishni yanada ragʻbatlantirish chora-tadbirlari toʻgʻrisida”gi qaroriga muvofiq Oʻzbekiston Respublikasi Moliya vazirligi, Iqtisodiyot vazirligi, Davlat soliq qoʻmitasi va Davlat bojxona qoʻmitasi qaror qiladi: 1. “Oʻzcharmsanoat” uyushmasi aʼzolari — tashkilotlar uchun soliq va bojxona imtiyozlari va preferensiyalarini qoʻllash tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Prezidentining 2018-yil 3-maydagi PQ-3693-son “Charm-poyabzal va moʻynachilik sohalarini rivojlantirish va eksport salohiyatini oshirishni yanada ragʻbatlantirish chora-tadbirlari toʻgʻrisida”gi qaroriga muvofiq “Oʻzcharmsanoat” uyushmasi (bundan buyon matnda Uyushma deb yuritiladi) aʼzolari — tashkilotlar uchun soliq va bojxona imtiyozlari va preferensiyalarini (bundan buyon matnda imtiyozlar deb yuritiladi) qoʻllash tartibini belgilaydi. 1. Oʻzbekiston Respublikasi Prezidentining 2018-yil 3-maydagi PQ-3693-son “Charm-poyabzal va moʻynachilik sohalarini rivojlantirish va eksport salohiyatini oshirishni yanada ragʻbatlantirish chora-tadbirlari toʻgʻrisida”gi qaroriga muvofiq Uyushma aʼzolari — tashkilotlarga 2023-yilning 1-yanvarigacha quyidagi koʻrinishdagi imtiyozlar beriladi: foyda soligʻi va mol-mulk soligʻi, mikrofirmalar va kichik korxonalar uchun yagona soliq toʻlovi, shuningdek, davlat maqsadli jamgʻarmalariga majburiy ajratmalar toʻlashdan ozod etish; belgilangan tartibda tasdiqlanadigan roʻyxatlar boʻyicha import qilinadigan, Uyushma aʼzolari — tashkilotlar tomonidan oʻz ishlab chiqarishida foydalaniladigan asbob-uskunalar, butlovchi buyumlar, respublikada ishlab chiqarilmaydigan xomashyo, materiallar va furnitura uchun bojxona toʻlovlaridan (bojxona rasmiylashtiruvi uchun yigʻimlardan tashqari) ozod etish; yuqoridagi tasdiqlanadigan roʻyxatlarga kiritilmagan, oʻz ishlab chiqarishi uchun zarur boʻlgan asbob-uskunalar, butlovchi buyumlar, xomashyo, materiallar va furnituralarni import qilishda bojxona deklaratsiyasi qabul qilingan kundan boshlab bojxona toʻlovlarini (bojxona rasmiylashtiruvi uchun yigʻimlardan tashqari) toʻlashni 60 kunga qadar muddatga kechiktirish. 2. Yuqorida koʻrsatilgan imtiyozlar faqat quyidagilarga nisbatan qoʻllaniladi: zamonaviy avtomatlashtirilgan majmualar bilan jihozlangan chorva mollarini soʻyish boʻyicha ixtisoslashtirilgan tashkilotlarga; charm, moʻyna, qorakoʻl xomashyosi va junni yigʻish va tayyorlash bilan shugʻullanuvchi tashkilotlarga, keyinchalik ushbu xomashyo qayta ishlash (ishlatish) uchun faqat Uyushmaga aʼzolari — tashkilotlarga sotilganida hamda yalpi tushumning umumiy hajmida ushbu turdagi faoliyatdan tushgan tushumning ulushi hisobot davri natijalari boʻyicha kamida 80 foizni tashkil qilganda; charm, moʻyna, qorakoʻl xomashyosi va junni qayta ishlash, shuningdek, butlovchi buyumlar, furnitura, sunʼiy charm, charm-poyabzal, charm-attorlik, moʻynachilik, qorakoʻl mahsulotlari va jundan ishlangan mahsulotlarni ishlab chiqarishni amalga oshiradigan tashkilotlarga, agar yalpi tushumning umumiy hajmida ushbu turdagi faoliyatdan tushgan tushumning ulushi hisobot davri natijalari boʻyicha kamida 60 foizni tashkil qilsa; “Oʻzcharmimpeks” unitar korxonasiga. 3. Yuridik shaxslarga soliqlar, bojxona va majburiy toʻlovlarni budjetga toʻlash boʻyicha berilgan imtiyozlarni rasmiylashtirish va buxgalterlik hisobida aks ettirish tartibi toʻgʻrisidagi nizomning (roʻyxat raqami 1463, 2005-yil 2-aprel) 3-bandiga muvofiq boʻshayotgan mablagʻlarni maqsadli ishlatishni nazarda tutmaydigan soliq va bojxona imtiyozlari berishda budjetga soliqlar, bojxona va majburiy toʻlovlar hisoblanmaydi va mahsulot (tovarlar, ishlar, xizmatlar) va boshqa mulkni sotish (sotib olish) narxiga kiritilmaydi. Boʻshayotgan mablagʻlarni maqsadli ishlatishni nazarda tutmaydigan soliq va bojxona imtiyozlarini buxgalteriya hisobida aks ettirish Yuridik shaxslarga soliqlar, bojxona va majburiy toʻlovlarni budjetga toʻlash boʻyicha berilgan imtiyozlarni rasmiylashtirish va buxgalterlik hisobida aks ettirish tartibi toʻgʻrisidagi nizom (roʻyxat raqami 1463, 2005-yil 2-aprel) bilan tartibga solinadi. 4. Bojxona toʻlovlari boʻyicha imtiyozlar olib kirilayotgan tovarlarni muomalaga chiqarish (import) bojxona rejimiga oʻtkazish bojxona rasmiylashtiruvi paytida taqdim etiladi. 5. Mazkur Nizomning 1-bandi toʻrtinchi xatboshisida nazarda tutilgan bojxona toʻlovlarini toʻlashni kechiktirish boʻyicha imtiyozlarni olish uchun Uyushma aʼzolari — tashkilotlar tomonidan bojxona organlariga Oʻzbekiston Respublikasi Bojxona kodeksining 330-moddasiga muvofiq hujjatlar taqdim etiladi. 6. Imtiyoz qoʻllash uchun mazkur Nizomning 2-bandida koʻrsatilgan Uyushma aʼzolari — tashkilotlar hisobot davri yakunlari boʻyicha yillik soliq hisoboti bilan birga davlat soliq xizmati organlariga mazkur Nizom ilovasida keltirilgan shaklga muvofiq Maʼlumotnoma hisob-kitobni taqdim etadi. 7. Uyushma aʼzosi — tashkilot imtiyozlar berish uchun mazkur Nizomning 2-bandida koʻrsatilgan mezonlarga mos kelmasligi aniqlangan hollarda, imtiyozlar Oʻzbekiston Respublikasi Davlat budjetiga toʻlanishi boʻyicha majburiyatlar tiklangan holda bekor qilinadi. Uyushma aʼzosi — tashkilot imtiyozlardan foydalanish uchun mazkur Nizomning 2-bandida koʻrsatilgan mezonlarga mos kelmay qolish faktlari aniqlanganda, davlat soliq xizmati organlari 10 ish kuni ichida aniqlangan faktlar toʻgʻrisida avval toʻlanmagan bojxona toʻlovlarini undirish choralarini koʻrish uchun davlat bojxona xizmati organlarini xabardor qiladi. 8. Soliq va bojxona imtiyozlarining toʻgʻri qoʻllanishi ustidan nazorat Oʻzbekiston Respublikasi davlat soliq xizmati va davlat bojxona xizmati organlari tomonidan amalga oshiriladi. 9. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javobgarlikka tortiladilar. 10. Ushbu Nizom “Oʻzcharmsanoat” uyushmasi bilan kelishilgan.